**М О Т И В И**

за разработване на проект на

**Наредба за техническите изисквания за проектиране, монтаж, контрол, приемане и експлоатация на скелета**

1. **Причини, които налагат приемането на нормативния акт**

Проектът на Наредба за техническите изисквания за проектиране, монтаж, контрол, приемане и експлоатация на скелета е разработен от работна група, създадена със Заповед № РД-02-14-1282 от 06.12.2018 г. на министъра на регионалното развитие и благоустройството (РРБ) на основание § 18, ал. 1 от заключителните разпоредби на Закона за устройство на територията.

В изготвения проект на нормативен акт са определени еднозначно условията и редът за проектиране на видовете скелета, обвързани с действащите стандарти (БДС) по отношение система за скеле, несистемни скелета с индивидуален проект по чл. 87 ал. 2 от Наредба № 2 от 2004 г. за минималните изисквания за здравословни и безопасни условия на труд при извършване на строителни и монтажни работи (Наредба № 2 от 2004 г.) (обн., ДВ, бр. 37 от 2004 г.), скелета придружавани с наръчник за продукта (информация и набор от указания за монтаж) от производителя; изисквания към продуктите, използвани за направата на скелета; изготвяне на проектна и техническа документация; ред за приемане на скелетата преди тяхната експлоатация, в т.ч. и документирането на този ред и др.

Техническата материя, включена в проекта на наредба, въвежда изисквания на действащи стандарти на Българския институт за стандартизация в следния обхват: видове скелета, тръби и съединители, платформи и техните опори, начини за изпълнение, методи за проектиране и др. Всички действащи у нас стандарти, свързани с временните съоръжения за строителството и в частност със строителните скелета, изискват прилагане на европейската система за проектиране на строителни конструкции (Еврокод) и съответните продуктови стандарти.

Причините, които налагат приемането на наредбата произтичат от:

* липсата на разписани конкретни изисквания: определяне на условията и реда за проектиране на скелета; реда за приемане на скелетата преди тяхната експлоатация, в т.ч. и документирането на приемането; изисквания към продуктите, използвани за направа на скелета и др.;
* възможността за прилагане на конфигурациите, предвидени от производителя и необходимостта от извършване на изчислителни проверки и изготвяне на планове за монтиране, използване и демонтиране. Разписани са случаите и обосновка за разработване на индивидуален проект по чл. 87 ал. 2 от Наредба № 2 от 2004 г. за скеле, който се разработва по задание на изпълнителя на постоянния строеж, одобрено от възложителя. Предвидено е задължителната документация (информация) за скелето да се предоставя на обекта на контролните органи при извършване на проверки.

Нормативният акт е синхронизиран с изискванията на действащата нормативна уредба.

В процеса на проектирането, монтажа, приемането, експлоатацията и демонтажа на скелето се осигуряват здравословни и безопасни условия на труд в съответствие със Закона за здравословни и безопасни условия на труд (ЗЗБУТ), Наредба № 2 от 2004 г., Наредба № 7 от 1999 г. за минималните изисквания за здравословни и безопасни условия на труд на работните места и при използване на работното оборудване (обн., ДВ, бр. 88 от 1999 г.), както и други приложими наредби, издадени на основание на ЗЗБУТ.

В тази връзка проектът на наредба е превенция по отношение на риска от настъпване на аварийни и предаварийни ситуации в строителствотопри спазване на:

- определените технически изисквания за проектиране, монтаж, контрол, приемане и безопасна експлоатация на скелета;

- указаните в проектната документация мерки по безопасност на труда в съответствие с правилата за изпълнение на строителните и монтажни работи;

- предвидените с плана за безопасност и здраве мероприятия, съгласно Наредба № 2 от 2004 г., в т. ч. необходимата за изпълнението на строежа строителна механизация, изпълнението на предвидените кофражни работи, включително схемата на местата за инсталиране на скелета и др. временни съотъжения за строителството, необходими по време и за реализирането на строежите.

Проектът на наредба е предназначен за подпомагане дейността на всички участници в инвестиционния процес съгласно правомощията им, определени в Закона за устройство на територията, в т.ч. производители, доставчици, подизпълнители и наематели на скелета.

1. **Цели, които се поставят с приемането на нормативния акт.**

Основна цел на наредбата е постигане на пълнота по отношение на придружаващата проектна и техническа документация при монтажа, изпитването и правилната експлоатация на скелетата. Посочената документация следва да се контролира от определено от изпълнителя на скелето квалифицирано лице. Състоянието на скелетата по време на експлоатация при изпълнение на СМР се установява и документира от техническия ръководител на строежа или от определено от строителя квалифицирано лице.

С проекта на Наредба за техническите изисквания за проектиране, монтаж, контрол, приемане и експлоатация на скелета се определят:

1. видовете и класификацията на скелета;
2. техническите изисквания и правила за проектиране на скелета при изграждане, реконструкция, основно обновяване, основен ремонт или преустройство на съществуващи сгради и строителни съоръжения;
3. минималните изисквания за монтаж и демонтаж на скелета, включително към техните елементи и компоненти;
4. изискванията при експлоатация на скелета;
5. видове инспекции (проверки) в процеса на монтаж и приемане на отделните етапи, както и по време на експлоатация на скелето;
6. **Финансови и други средства, необходими за прилагането на нормативния акт.**

За прилагане на предложения проект на наредба не са необходими финансови и други средства.

1. **Очаквани резултати от прилагането на нормативния акт.**

С приемането на проекта на Наредба за техническите изисквания за проектиране, монтаж, контрол, приемане и експлоатация на скелета се очакват следните резултати:

* 1. подпомагане на проектанти, консултанти, строители и възложители с технически правила и норми за проектиране, монтаж, контрол, приемане и експлоатация на скелета;
	2. разграничаване на система за скеле от несиситемни скелета;
	3. оценка за съответствие с изискванията на приложимите стандарти от серията БДС EN 12811 и БДС EN 12810 за стандартен набор от конфигурации на системата.
1. **Анализ за съответствие с правото на Европейския съюз.**

Изготвеният проект на Наредба не въвежда изисквания на правото на ЕС.